Dood van treindrywer skok familie – praag.co.za — 20 jaar jonk!
Dood van treindrywer skok familie
Die familie van die 73-jarige man wat vermoor is in sy huis in Bloemfontein Maandagoggend, is diep geskok oor sy dood.
Die liggaam van Hendrik Knoetze is deur 'n buurman ontdek in sy Pellissier-huis teen omstreeks 08:00 Maandag.
Knoetze, 'n voormalige treindrywer, was vasgebind met sigbare kopwonde. Hy is na bewering doodgeslaan.
'n Polisiewoordvoerder, Chaka Marope sê paramedici vermoed dat Knoetze sowat drie tot vier dae gelede vermoor is.
Intussen het die neef van Knoetze, Glanville Oliver, sê die familie het aanvanklik gedink Knoetze is aan natuurlike oorsake dood.
"Toe ons by die huis kom het ons gesien dat hy inderdaad vermoor is. Ek bedoel, hy was 'n pensioenaris. Almal wat tot dusver gebel om te hoor of hy vermoor is het my gevra, hoekom hy? Hy was 'n baie goeie mens, hy sou nie eens 'n vlieg seermaak nie," sê Oliver.
Dit is nie bekend hoe nou betrokke Knoetze by die geding was wat Transnet-pensioenarisse in die vorm van 'n klasaksie-eis teen Transnet en die regering aanhangig gemaak het nie.
In die saak eis sowat 70 000 pensioenarisse van alle rasse bykans R80 miljard van Transnet. Dit is die grootste siviele eis in die land se regsgeskiedenis.
Meeste van die eisers is deur baie jare van groot lyding. Baie van hulle het verarm en is in die grootste ellende dood.
"Transnet het tot dusver desperaat probeer om deur tegniese punte die saak te vertraag. Die gevolg daarvan was dat baie pensioenarisse met die verloop van tyd gesterf het. Baie weens swaarkry, 'n gebrek aan geld en gepaardgaande mediese sorg.
"Dit kan daarom nie weggeredeneer word dat Transnet 'n roekelose en hartelose instansie is wat die bloed van baie van hierdie mense aan sy hande het nie," het hul regsverteenwoordiger adv. Alberts vroeër vanjaar gesê.
Skrywer praagGepubliseer op 19 Julie 2016 Kategorieë Afrikaanse nuus, NuusSleutelwoord eisers, klasaksie, moord, spoorweë, Transnet, treindrywer, volksmoord